62021TJ0530_RES
Predmet T-530/21
Pierre Lannier
protiv
Ureda Europske unije za intelektualno vlasništvo
Presuda Općeg suda (deseto vijeće) od 14. prosinca 2022.
„Žig Europske unije – Postupak povodom prigovora – Prijava figurativnog žiga Europske unije koji prikazuje velika slova ‚P’ i ‚L’ koja se preklapaju – Raniji figurativni žig Europske unije koji prikazuje velika slova ‚P’ i ‚L’ koja se preklapaju – Dopuštenost žalbe pred žalbenim vijećem – Aktivna procesna legitimacija – Relativni razlozi za odbijanje – Vjerojatnost dovođenja u zabludu – Članak 8. stavak 1. točka (b) Uredbe (EZ) br. 207/2009 (koji je postao članak 8. stavak 1. točka (b) Uredbe (EU) 2017/1001)”
Žig Europske unije – Tužbeni postupak – Žalba protiv odluke Odjela za prigovore Ureda – Netočna identifikacija podnositelja žalbe u obavijesti o žalbi – Otklonjiva pogreška
(Uredba 2017/1001 Europskog parlamenta i Vijeća, čl. 68. st. 1.; Uredba Komisije 2018/625, čl. 2. st. 1. t. (b), čl. 21. st. 1. t. (a) i čl. 23. st. 1. t. (c))
(t. 31., 34.-40.)
Žig Europske unije – Tužbeni postupak – Osobe kojima je dopušteno podnijeti tužbu i biti strankom u postupku – Osobe na koje se odnosi odluka kojom se ne prihvaćaju njihovi zahtjevi – Pravni sljednik društva koje je podnijelo prigovor i nositelj ranijeg žiga na dan podnošenja tužbe – Uključenost
(Uredba 2017/1001 Europskog parlamenta i Vijeća, čl. 67.)
(t. 46., 47.)
Kratak prikaz
Društvo Pierre Lannier podnijelo je 13. prosinca 2016. prijavu za registraciju figurativnog žiga koji prikazuje velika slova „P” i „L” koja se preklapaju kao žiga Europske unije.
Društvo Pierre Lang Europe Handelsges.m.b.H. podnijelo je 2017. prigovor na registraciju žiga za koji je podnesena prijava navodeći da postoji vjerojatnost dovođenja u zabludu (
1
). Odjel za prigovore Ureda Europske unije za intelektualno vlasništvo (EUIPO) 2020. u cijelosti je odbio taj prigovor. Tijekom tog postupka društvo Pierre Lang Trading GmbH steklo je društvo Pierre Lang Europe Handelsges.m.b.H.
Žalbeno vijeće EUIPO-a poništilo je odluku Odjela za prigovore i prihvatilo prigovor nakon što je žalbu proglasilo dopuštenom. Naime, tužba protiv odluke Odjela za prigovore podnesena je žalbenom vijeću pod imenom Pierre Lang Europe Handelsges.m.b.H. Suprotno tomu, u obrazloženju žalbe koje je također podneseno žalbenom vijeću bilo je navedeno ime Pierre Lang Europe Ges.m.b.H. Utvrdivši da je obrazloženje podneseno u ime poduzetnika koji je označen imenom različitim od onoga upisanoga u registar EUIPO-a, tajništvo žalbenih vijeća zatražilo je od podnositelja žalbe da podnese očitovanja o tom pitanju. Tu je pogrešku ispravilo društvo Pierre Lang Trading GmbH u svojstvu pravnog sljednika društva koje je podnijelo prigovor (
2
).
Nakon što mu je podnesena tužba društva Pierre Lannier, Opći sud ju je odbio i prvi put ispitao pravne posljedice izostanka registracije prijenosa žiga Unije u registru EUIPO-a na mogućnost novog nositelja žiga da nastavi postupak povodom prigovora u stadiju žalbe pred žalbenim vijećem. Osim toga, Opći sud ocijenio je može li se pogreška u pisanju u imenu navedenom u žalbi ispraviti te razlog za žalbu pred žalbenim vijećem.
Ocjena Općeg suda
Opći je sud najprije podsjetio na to da obavijest o žalbi mora sadržavati ime tužitelja pred žalbenim vijećem (
3
). Ako obavijest o žalbi ne ispunjava predviđene uvjete (
4
), žalbeno vijeće mora odbiti žalbu kao nedopuštenu ako podnositelj žalbe, iako je o tome bio obaviješten, nije ispravio nepravilnost u za to određenom roku.
Nadalje, Opći je sud pojasnio da je netočna identifikacija podnositelja žalbe u obavijesti o žalbi otklonjiva pogreška (
5
).
U ovom je slučaju društvo Pierre Lang Trading GmbH dokazalo da je ono bilo nositelj ranijeg žiga u trenutku podnošenja žalbe žalbenom vijeću. Osim toga, ispravilo je obavijest o žalbi u za to određenom roku. Opći je sud stoga utvrdio da je EUIPO-u dân zadovoljavajući odgovor, a obavijest o žalbi ispravljena.
Naposljetku, što se tiče mogućnosti društva Pierre Lang Trading GmbH da nastavi postupak povodom prigovora u stadiju žalbe pred žalbenim vijećem, Opći je sud istaknuo, s jedne strane, da su njegova očitovanja i dokazi podneseni u prilog njima bili dovoljni da žalbeno vijeće odluči o dopuštenosti tužbe. S druge strane, društvo Pierre Lang Trading GmbH, u svojstvu pravnog sljednika društva koje je podnijelo taj prigovor i nositelja ranijeg žiga na dan podnošenja tužbe, bilo je osoba oštećena odlukom Odjela za prigovore te je stoga moglo podnijeti žalbu protiv te odluke.
(
1
)	U smislu članka 8. stavka 1. točke (b) Uredbe Vijeća (EZ) br. 207/2009 od 26. veljače 2009. o žigu Europske unije (SL 2009., L 78, str. 1.) (SL, posebno izdanje na hrvatskom jeziku, poglavlje 17., svezak 1., str. 226.)
(
2
)	Na temelju članka 21. stavka 1. točke (a) i članka 23. stavka 1. točke (c) Delegirane uredbe Komisije (EU) 2018/625 od 5. ožujka 2018. o dopuni Uredbe (EU) 2017/1001 Europskog parlamenta i Vijeća o žigu Europske unije i stavljanju izvan snage Delegirane uredbe (EU) 2017/1430 (SL 2018., L 104, str. 1)
(
3
)	Ime stranke mora biti navedeno u obliku predviđenom u članku 2. stavku 1. točki (b) Provedbene uredbe Komisije (EU) 2018/626 оd 5. ožujka 2018. o utvrđivanju detaljnih pravila za provedbu određenih odredbi Uredbe (EU) 2017/1001 Europskog parlamenta i Vijeća o žigu Europske unije i o stavljanju izvan snage Provedbene uredbe (EU) 2017/1431 (SL 2018., L 104, str. 37.).
(
4
)	Članak 21. stavak 1. točka (a) Delegirane uredbe 2018/625
(
5
)	Na temelju članka 2. stavka 1. točke (b), članka 21. stavka 1. točke (a) i članka 23. stavka 1. točke (c) Delegirane uredbe 2018/625 kao i članka 68. stavka 1. Uredbe (EU) 2017/1001 Europskog parlamenta i Vijeća od 14. lipnja 2017. o žigu Europske unije (SL 2017., L 154, str. 1.)